ORI เปิดตัวผู้บริหาร-ศิลปิน “Origin Music” รุกปั้น T-Pop เอาใจคน Gen Z
ORI เปิดตัวทัพผู้บริหาร-ศิลปินค่าย “Origin Music” ร่วมปลุกกระแส T-Pop พร้อมเดินหน้าปั้นแบรนด์สู่ Forever Young แบรนด์ขวัญใจครองใจคน Gen Z
ORI เปิดตัวทัพผู้บริหาร-ศิลปินค่าย “Origin Music” ร่วมปลุกกระแส T-Pop พร้อมเดินหน้าปั้นแบรนด์สู่ Forever Young แบรนด์ขวัญใจครองใจคน Gen Z
19 ธ.ค. 2565

นายอภิสิทธิ์ สุนทรชูเกียรติ ประธานเจ้าหน้าที่บริหาร บริษัท ออริจิ้น มิวสิค จำกัด ในเครือบริษัท ออริจิ้น พร็อพเพอร์ตี้ จำกัด (มหาชน) หรือ ORI ผู้พัฒนาธุรกิจอสังหาริมทรัพย์ครบวงจร กล่าวว่า บริษัทสร้างความเปลี่ยนแปลงครั้งใหญ่ตามแนวคิด “ORIGIN MULTIVERSE” หรือแผนการเติบโตแบบพหุจักรวาล เดินหน้าสู่ธุรกิจเอนเตอร์เทนเมนต์เป็นครั้งแรก ด้วยการเปิดตัวค่ายเพลงใหม่ “ออริจิ้น มิวสิค” (Origin Music) พื้นที่พัฒนาคนรุ่นใหม่ให้พร้อมสู่การเป็นศิลปิน-นักสร้างสรรค์สายเลือดใหม่เติมเต็มวงการเอนเตอร์เทนเมนต์ของไทย ร่วมขับเคลื่อนกระแส T-Popและงานสร้างสรรค์ของไทยให้เป็นที่รู้จักในวงกว้างยิ่งขึ้น ควบคู่กับการสร้างประสบการณ์ร่วมไปกับกลุ่มเป้าหมายคน Gen Z สู่การเป็นแบรนด์ที่ครองใจคนรุ่นใหม่อย่างรอบด้าน
“ค่าย Origin Music จะเป็น Dynamic move ครั้งใหญ่ของเครือออริจิ้นที่ทำให้เราใกล้ชิดกับคนรุ่นใหม่ยิ่งกว่าครั้งไหนๆ เราไม่ได้มองแค่การเติบโตทางรายได้ แต่เรามองว่าศิลปินและเพลงจะเป็นสื่อกลางสำคัญที่สร้างคุณค่าและทำให้เราเข้าถึงคน Gen Z และ Gen Alpha ตั้งแต่วัยเรียน สร้างแบรนด์ของเครือออริจิ้นให้เป็นแบรนด์ Forever Young กลายเป็นแบรนด์ขวัญใจคนรุ่นใหม่ทั้งฝั่งคอนโดมิเนียมและเอนเตอร์เทนเมนต์” นายอภิสิทธิ์ กล่าว
ทั้งนี้ Origin Music จะมุ่งดำเนินธุรกิจ 2 กลุ่มหลัก ได้แก่ 1.กลุ่มงานพัฒนาศิลปินสายเลือดใหม่ฝึกสอนทักษะความสามารถให้กับคน Gen Z ที่มีความฝันอยากเข้าสู่เส้นทางบันเทิงและงานเบื้องหน้าต่างๆ ตั้งแต่ศิลปินนักร้อง นักแสดง นายแบบ-นางแบบ พิธีกร Brand Ambassador อินฟลูเอนเซอร์ทั้ง Youtuber และ TikToker และ 2.กลุ่มงานโปรดักชั่นและงานสร้างสรรค์อื่นๆ นำเสนอสิ่งใหม่ๆ เพื่อขับเคลื่อนอุตสาหกรรมเอนเตอร์เทนเมนต์ไทย เช่น ผลิตละครและซีรีส์ ผลิตงานโฆษณา ผลิตคอนเทนต์สร้างสรรค์และการรีวิว Music Marketing ทั้งออนไลน์และออฟไลน์ กิจกรรมสปอนเซอร์ กิจกรรมอีเวนท์และคอนเสิร์ต
ขณะเดียวกัน เพื่อให้การดำเนินงานขับเคลื่อนไปได้อย่างมีประสิทธิภาพ บริษัทได้แต่งตั้งนายสยุมภู นิลวรรณ หรือครูเอ้ โปรดิวเซอร์มืออาชีพที่เคยร่วมงานกับค่ายเพลงยักษ์ใหญ่ของไทย และเป็นครูฝึกสอนร้องเพลงให้กับคนดังมากมาย มาดำรงตำแหน่งเป็นกรรมการผู้จัดการ สายงานดนตรี และนายกานต์ ใหญ่สว่าง หรือครูกานต์ โปรดิวเซอร์มากประสบการณ์ผู้อยู่เบื้องหลังผลงานเพลงดังมากมาย มาดำรงตำแหน่งเป็นผู้อำนวยการผลิต เพื่อร่วมกันสร้างการเติบโตและฝึกสอนทักษะด้านงานเพลงให้กับศิลปินใหม่ของค่าย Origin Music
นายอภิสิทธิ์ กล่าวอีกว่า เบื้องต้นค่าย Origin Music ได้เปิดตัวศิลปินใหม่กลุ่มแรก ได้แก่ เบอร์ลินน่า (Berlina) ศิลปินหญิงเดี่ยวเบอร์แรกของค่ายที่จะมาถ่ายทอดบทเพลงสไตล์อาร์แอนด์บีและโซล วง Good Mood วงดนตรีแนวป๊อปร็อกที่เกิดจากการรวมตัวกันของกลุ่มนักเรียนชั้นมัธยมศึกษา-มหาวิทยาลัยที่ได้รับรางวัลจากเวทีประกวดมาแล้วมากมาย และเนท สปีซ – Nate Spiess ศิลปินฝึกหัดมากความสามารถ มาพร้อมทักษะทางดนตรีและการเดินแบบ ซึ่งจะทยอยออกผลงานเพลงและมิวสิค วิดีโอให้รับชมอย่างเป็นทางการภายในต้นปี 2566 และเตรียมเดินหน้าเฟ้นหาศิลปินคนรุ่นใหม่ทั้ง Gen Y, Gen Z ตลอดจน Gen Alpha มาร่วมสร้างสีสันใหม่ให้กับวงการเอนเตอร์เทนเมนต์ไทยในไตรมาส 3/2566
“เราเชื่อว่ายังมีคนรุ่นใหม่ที่มีพรสวรรค์และความสามารถอีกมากมาย แต่ยังไม่มีโอกาสได้แสดงฝีมือให้ใครเห็น เราจึงอยากเป็นอีกหนึ่งโอกาสที่ช่วยเจียระไนเพชรเหล่านี้ให้สามารถฉายแสงจนทุกคนได้เห็นถึงศักยภาพของพวกเขา ซึ่งเรากำลังอยู่ระหว่างการวางแผนจัด Music Contest และเตรียมเปิด Audition ค้นหาคน Gen Y, Gen Z จนถึง Gen Alpha ที่มีความมุ่งมั่นอยากเป็นศิลปิน มาร่วมสร้างมิติใหม่ให้วงการ T-Pop ไปกับ Origin Music รวมถึงเปิดโอกาสลูกบ้าน หรือคนรุ่นใหม่ในองค์กรของเราได้ร่วมโชว์ศักยภาพที่ซ่อนอยู่ในตัว และลองสัมผัสประสบการณ์ในสายงานใหม่ที่แตกต่างจากเดิม” นายอภิสิทธิ์ กล่าว
ล่าสุด ได้มีการเปิดตัว 2 ซิงเกิลแรกของเบอร์ลินน่าในชื่อเพลง “ลบเพื่อนเลื่อนเป็นแฟน” และ “รักไม่เก่ง” และ 2 ซิงเกิลแรกของวง Good Mood ในชื่อเพลง “จำว่าต้องลืม” และ “จะรักให้ลืมคนเก่า” ผู้สนใจสามารถรับฟังได้ทาง Youtube Channel ของ Origin Music หรือทาง https://www.youtube.com/@originmusicofficial4554